วันไอโอดีนแห่งชาติ อย. แนะคนไทยทุกเพศทุกวัยใช้เกลือบริโภคและเครื่องปรุงเสริมไอโอดีนในการปรุงอาหาร
นายแพทย์วิทิต สฤษฎีชัยกุล รองเลขาธิการคณะกรรมการอาหารและยา เปิดเผยว่า 25 มิถุนายนของทุกปีเป็นวันไอโอดีนแห่งชาติ ในโอกาสที่สภาการควบคุมโรคขาดสารไอโอดีนนานาชาติ (ICCIDD) ได้ทูลเกล้าถวายเหรียญทอง ICCIDD แด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เมื่อวันที่ 25 มิถุนายน 2540 เนื่องจากพระองค์ทรงมีพระมหากรุณาธิคุณในการวินิจฉัยปัญหา และพระราชทานแนวทางการควบคุมป้องกันโรคขาดสารไอโอดีน อันเป็นหลักชัยให้พสกนิกรไทยรวมพลังร่วมใจขจัดภัยโรคขาดสารไอโอดีนให้ลดน้อยลงจนอยู่ในระดับที่ควบคุมได้จนเป็นที่ประจักษ์แก่ประชาคมโลกไอโอดีนคือ แร่ธาตุตามธรรมชาติ พบมากในอาหารทะเล เป็นสารอาหารซึ่งใช้สร้างไทรอยด์ฮอร์โมนที่จำเป็นต่อการเจริญเติบโตของร่างกายและการพัฒนาสมองของทารกตั้งแต่อยู่ในครรภ์ รวมถึงการเสริมสร้างสติปัญญา ดังนั้น เพื่อให้ประชาชนทุกเพศทุกวัยได้รับไอโอดีนอย่างเพียงพอต่อความต้องการของร่างกาย สำนักงานคณะกรรมการอาหารและยา (อย.) จึงได้น้อมนำพระราชดำริในการป้องกันและแก้ไขปัญหาโรคขาดสารไอโอดีนมาดำเนินมาตรการแก้ปัญหาโรคขาดสารไอโอดีนในประเทศไทยอย่างต่อเนื่อง โดยออกประกาศกระทรวงสาธารณสุขเกี่ยวกับผลิตภัณฑ์อาหารที่ต้องเสริมสารไอโอดีนจำนวน 4 ฉบับ ได้แก่ เกลือบริโภค น้ำปลา น้ำเกลือปรุงอาหาร และผลิตภัณฑ์ปรุงรสที่ได้จากการย่อยโปรตีนของถั่วเหลือง รวมทั้งร่วมกับสำนักงานสาธารณสุขจังหวัดพัฒนาสถานที่ผลิตเกลือบริโภค และผลิตภัณฑ์ปรุงรสที่เสริมไอโอดีน พร้อมทั้งติดตาม ตรวจสอบ เฝ้าระวังคุณภาพหรือมาตรฐานของเกลือบริโภคและผลิตภัณฑ์ปรุงรสที่เสริมไอโอดีน เพื่อให้ประชาชนในทุกครัวเรือน ทุกเพศทุกวัยได้รับสารไอโอดีนจากผลิตภัณฑ์อาหารที่มีคุณภาพ ปลอดภัย ได้มาตรฐานตามที่กฎหมายกำหนด โดยขอให้ผู้บริโภคเลือกซื้อและใช้เกลือเสริมไอโอดีน หรือผลิตภัณฑ์ปรุงรสเสริมไอโอดีน เช่น น้ำปลา ซอสถั่วเหลือง ดูได้จากฉลากผลิตภัณฑ์ที่ระบุว่ามีการเสริมไอโอดีน และต้องมีชื่อที่อยู่ของผู้ผลิตชัดเจน และมีเลข อย. บนฉลากด้วย